Sag C-276/16

Prequ’ Italia Srl

mod

Agenzia delle Dogane e dei Monopoli

(anmodning om præjudiciel afgørelse indgivet af Corte suprema di cassazione)

»Præjudiciel forelæggelse – princippet om overholdelse af retten til forsvar – ret til at blive hørt – forordning (EØF) nr. 2913/92 – EF-toldkodeks – artikel 244 – opkrævning af en toldskyld – manglende forudgående høring af adressat inden vedtagelsen af en korrigeret afgiftsansættelse – adressats ret til at opnå udsættelse af gennemførelsen af den korrigerede afgiftsansættelse – ingen automatisk udsættelse i tilfælde af indgivelse af en administrativ klage – henvisning til betingelserne i toldkodeksens artikel 244«

Sammendrag – Domstolens dom (Syvende Afdeling) af 20. december 2017

EU-ret – principper – ret til forsvar – ret til at blive hørt – rækkevidde – korrigeret afgiftsansættelse, der er vedtaget af toldmyndighederne uden en forudgående høring – national lovgivning, som begrænser sig til at fastsætte muligheden for at anmode om udsættelse af gennemførelsen af afgiftsansættelsen, indtil den eventuelt ændres – ingen automatisk udsættelse – ingen begrænsning af meddelelsen af udsættelse af gennemførelse, når der er tvivl om, hvorvidt den anfægtede afgørelse er i overensstemmelse med toldforskrifterne, eller hvis der må frygtes uoprettelig skade – tilsidesættelse af retten til forsvar – foreligger ikke

(Rådets forordning nr. 2913/92, som ændret ved forordning nr. 2700/2000, art. 244)

Enhver persons ret til at blive hørt inden vedtagelsen af en afgørelse, som kan berøre vedkommendes interesser negativt, skal fortolkes således, at retten til forsvar for en adressat for en korrigeret afgiftsansættelse, der er vedtaget af toldmyndighederne uden en forudgående høring af vedkommende, ikke er tilsidesat, hvis den nationale lovgivning, som gør det muligt for den berørte at anfægte denne retsakt inden for rammerne af en administrativ klage, begrænser sig til at fastsætte muligheden for at anmode om udsættelse af gennemførelsen af denne retsakt, indtil den eventuelt ændres, ved at henvise til artikel 244 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks, som ændret ved Europa-Parlamentets og Rådets forordning (EF) nr. 2700/2000 af 16. november 2000, uden at indgivelsen af en administrativ klage automatisk udsætter gennemførelsen af den anfægtede retsakt, såfremt toldmyndighedernes anvendelse af den nævnte forordnings artikel 244, stk. 2, ikke begrænser meddelelsen af udsættelse af gennemførelse, når der er grund til at formode, at den anfægtede afgørelse ikke er i overensstemmelse med toldforskrifterne, eller hvis der må frygtes uoprettelig skade for den pågældende.

Hvad angår afgørelser om opkrævning på toldområdet er det på grund af Unionens almene interesse i opkrævning af egne indtægter inden for kortest mulig frist, at toldkodeksens artikel 244, stk. 2, bestemmer, at indgivelse af en klage til prøvelse af et betalingspåkrav ikke har opsættende virkning for gennemførelsen af dette påkrav, medmindre der er grund til at formode, at den anfægtede afgørelse ikke er i overensstemmelse med toldforskrifterne, eller hvis der må frygtes uoprettelig skade for den pågældende (jf. i denne retning dom af 3.7.2014, Kamino International Logistics og Datema Hellmann Worldwide Logistics, C-129/13 og C-130/13, EU:C:2014:2041, præmis 68).

EU-rettens bestemmelser, såsom bestemmelserne i toldkodeksen, skal fortolkes under hensyntagen til de grundlæggende rettigheder, som ifølge fast retspraksis er en integrerende del af de almindelige retsgrundsætninger, som Domstolen skal beskytte, og de nationale bestemmelser, der gennemfører de betingelser, der i toldkodeksens artikel 244, stk. 2, er fastsat med henblik på udsættelse af gennemførelse, skal sikre – når der ikke foretages en forudgående høring – at disse betingelser ikke anvendes eller fortolkes restriktivt (jf. i denne retning dom af 3.7.2014, Kamino International Logistics og Datema Hellmann Worldwide Logistics, C-129/13 og C-130/13, EU:C:2014:2041, præmis 69 og 70).

Når adressaten for korrigerede afgiftsansættelser som de, der er omhandlet i hovedsagen, har mulighed for inden for rammerne af den administrative procedure at opnå en udsættelse af gennemførelsen af de nævnte retsakter, indtil de eventuelt ændres, og når betingelserne i toldkodeksens artikel 244 inden for rammerne af den administrative procedure ikke anvendes restriktivt, hvilket det tilkommer den nationale ret at bedømme, er retten til forsvar for adressaten for de korrigerede afgiftsansættelser ikke blevet tilsidesat.

(jf. præmis 58, 59, 61 og 63 samt domskonkl.)